ศบค. ขอให้ประชาชนยังคงปฏิบัติตามมาตรการป้องกันโควิด -19 อย่างเคร่งครัดต่อเนื่อง หลังพบผู้ติดเชื้่อโควิด -19 ในประเทศส่วนใหญ่ติดจากครอบครัว
แพทย์หญิง อภิสมัย ศรีรังสรรค์ ผู้ช่วยโฆษกศูนย์บริหารสถานการณ์โควิด-19 หรือ ศบค. เปิดเผยถึงการติดเชื้อในประเทศ จำนวน 24 ราย โดยพบใน 3 จังหวัด ได้แก่ สมุทรสาคร 11 ราย กรุงเทพมหานคร 10 ราย และสมุทรปราการ 3 ราย โดยพบลักษณะของการแพร่เชื้อในครอบครัว ทำให้เด็กอายุ 12 - 13 ปี ติดเชื้อ ทั้งนี้ ที่ประชุม ศบค.ชุดเล็ก ยังมีความเป็นห่วงกรณีการติดเชื้อที่จังหวัดสมุทรปราการ เริ่มจากหญิงไทย อายุ 28 ปี อาชีพพนักงานแผนกครัวในสถานกักกันตัวที่ติfเชื้อแล้ว มีพฤติกรรมไม่ระวังตัว ไม่สวมถุงมือขณะปฏิบัติงานและไม่ได้ล้างมือหลังปฏิบัติงานทำให้มีผู้สัมผัสเสี่ยงสูง 5 คน ในจำนวนผู้สัมผัสเสี่ยงสูงนี้ พบว่ามี 1 คน ที่ติดเชื้อ เป็นเพื่อนร่วมงาน กลายเป็นผู้ติดเชื้อ คนที่ 2 ซึ่งผู้ติดเชื้อรายนี้ นำเชื้อไปแพร่ยังคนในครอบครัวและคนรอบข้าง โดยบุตรอายุ 1 ปี 7 เดือน และคนเลี้ยงเด็กติดเชื้อไปด้วย ซึ่งขณะนี้กรมควบคุมโรค และสาธารณสุขจังหวัดสมุทรปราการ กำลังเร่งสอบสวนโรคเพิ่มเติมถือเป็นกรณีศึกษาให้ประชาชนระมัดระวังตัว            นอกจากนี้ ที่ประชุม ศบค.ชุดเล็ก ยังมีการทบทวนแผนการกระจายวัคซีนโควิด -19 โดยจะทำการฉีดวัคซีนให้กับบุคลากรที่ทำงานในศูนย์กักตัว (ASQ) ของกรุงเทพมหานคร ซึ่งเป็นบุคลากรที่มีความเสี่ยงสูง ส่วนวัคซีนจำนวน 800,000 โดส ที่เริ่มฉีดโดยมีการกระจายกลุ่มเป้าหมายในพื้นที่ 22 จังหวัด ที่เป็นพื้นที่เสี่ยงและจังหวัดเศรษฐกิจ การท่องเที่ยวและแนวชายแดนนั้นในวันนี้ (31 มี.ค.64) ที่ประชุมเห็นชอบจะมีการกระจายวัคซีนเพิ่ม 160,000 โดส เพิ่มอีก 52จังหวัด โดยเน้นย้ำเรื่องของจังหวัดที่มีชายแดนติดกับประเทศเพื่อนบ้าน และในเดือนมิถุนายนนี้วัคซีนจะกระจายครบ 77 จังหวัด ซึ่งยังคงยืนยันวัคซีนมีความปลอดภัยและเป็นไปตามแผนกระจายฉีดให้กับประชาชนตามที่วางไว้